ສະຫະລັດ ຮຽກຮ້ອງໃຫ້ ອິສຣາແອລ ກັບຄືນ ເຂົ້າສູ່ ໂຕະເຈລະຈາ
ລມຕ ປ້ອງກັນປະເທດສະຫະລັດ ຮຽກຮ້ອງໃຫ້ອິສຣາແອລ ກັບຄືນເຂົ້າຮ່ວມ ການເຈລະຈາສັນຕິພາບ ກັບປາແລສໄຕນ໌
ຫົວໜ້າກະຊວງປ້ອງກັນປະເທດສະຫະລັດ ເຕືອນອິສຣາແອລວ່າ ອິສຣາແອລບໍ່ຄວນທີ່ຈະ ໂດດດ່ຽວຕົນເອງຫຼາຍຂຶ້ນຈາກບັນດາປະເທດເພື່ອນບ້ານອາຣັບໃນພາກຕາເວັນອອກກາງ ໃນລະຫວ່າງການປະຊຸມທີ່ກຸງວໍຊິງຕັນໃນຕອນແລງຂອງວັນສຸກວານນີ້ລັດຖະມົນຕີກະຊວງ ປ້ອງກັນປະເທດສະຫະລັດທ່ານ Leon Panetta ກ່າວວ່າ ອິສຣາແອລຈຳເປັນຕ້ອງໄດ້ກັບ ຄືນເຂົ້າຮ່ວມແລະເລີ່ມການເຈລະຈາສັນຕິພາບກັບຝ່າຍປາແລສໄຕນ໌ຄືນໃໝ່ ນອກນັ້ນແລ້ວ ທ່ານຍັງຮຽກຮ້ອງໃຫ້ອິສຣາແອລ ປົວແປງຄວາມສຳພັນກັບບັນດາປະເທດ ທີ່ເຄີຍເປັນພາຄີ ເຊັ່ນເທີກີ ອິຈິບແລະຈໍແດັນ ຜູ້ນຳບາງຄົນຂອງອິສຣາແອລ ມອງເບິ່ງການປະທ້ວງ ແລະການລຸກຮືຂຶ້ນໃນລະດູບານໃໝ່ ຂອງຊາວອາຣັບດັ່ງການໂຄ່ນລົ້ມປະທານາທິບໍດີອີຈິບທ່ານ Hosni Mubarak ທີ່ປົກຄອງ ປະເທດມາເປັນເວລາດົນນານນັ້ນວ່າເປັນໄພຂົ່ມຂູ່ຕໍ່ສະຖຽນລະພາບຢູ່ໃນພູມີພາກຕະຫຼອດ ທັງຕໍ່ຄວາມໝັ້ນຄົງຂອງອິສຣາແອລນຳດ້ວຍແຕ່ທ່ານ Panetta ຮຽກຮ້ອງໃຫ້ເຈົ້າໜ້າທີ່ອິສ ຣາແອລປະຕິເສດຕໍ່ແນວຄວາມຄິດດັ່ງກ່າວ ທ່ານ Panetta ເວົ້າວ່າ ອິສຣາແອລບໍ່ມີທາງເລືອກ ມີແຕ່ຮັບເອົາຄວາມສ່ຽງບາງຢ່າງເພື່ອ ຄໍ້າປະກັນ ການມີອະນາຄົດທີ່ປອດໄພ ດ້ວຍການເປີດການເຈລະຈາສັນຕິພາບຄືນໃໝ່ກັບ ຝ່າຍປາແລສໄຕນ໌ຊຶ່ງເປັນຂັ້ນຕອນທີ່ທ່ານ Panetta ເວົ້າວ່າ ໄດ້ຍັງຜົນໃຫ້ມີການໂຈະໄວ້ ນັ້ນ ລັດຖະມົນຕີປ້ອງກັນປະເທດຂອງສະຫະລັດກ່າວຕື່ມວ່າສະຫະລັດຈະສືບຕໍ່ໃຫ້ຄວາມໝາຍ ໝັ້ນເພື່ອຄຸ້ມຄອງຄວາມໝັ້ນຄົງຂອງອິສຣແອລ ແຕ່ກໍເວົ້າວ່າ ອິສຣາແອລກໍຄືກັນ ມີຄວາມ ຮັບຜິດຊອບ ໃນການເສີມສ້າງການສະໜັບສະໜຸນຢູ່ໃນຂົງເຂດ ໂດຍຜ່ານຄວາມເຂັ້ມແຂງ ທາງດ້ານການທູດ ນອກນັ້ນ ທ່ານ Panetta ຍັງໄດ້ກ່າວເຖິງຄວາມວິຕົກກັງວົນທີ່ຍັງມີກັນຢູ່ຕໍ່ມາ ກ່ຽວກັບ ໂຄງການນິວເຄລຍຂອງອີຣ່ານ ແຕ່ເວົ້າວ່າ ເຖິງແມ່ນສະຫະລັດ ບໍ່ໄດ້ປະຕິເສດເຖິງຄວາມ ເປັນໄປໄດ້ໃນການນຳໃຊ້ກຳລັງທະຫານກໍຈິງແຕ່ການໂຈມຕີໃນທຳນອງນີ້ແມ່ນທາງເລືອກ ສຸດທ້າຍທໍ່ນັ້ນ ທ່ານເວົ້າວ່າການໂຈມຕີທາງທະຫານທີ່ເປັນໄປໄດ້ນັ້ນອາດຈະເຮັດໃຫ້ໂຄງ ການນິວເຄລຍຂອງອີຣ່ານມີການຊັກຊ້າແຕ່ພຽງ 2 ປີຂະນະທີ່ອາດຈະເຮັດໃຫ້ເສດຖະກິດ ຂອງສະຫະລັດແລະຢູໂຣບເກີດຄວາມວຸ້ນວາຍ